# Fidži

**Fidžin Tazovaldkund
Republic of Fiji (angl.)
Matanitu Tugalala o Viti (fidž.)
फ़िजी गणराज्य / Fidźi Ganaradźja (fidžin hindi)**|  **Flag**  |  **Valdkundznam**  |
| Pälidn
 | Suv |
| Eläjiden lugu (2018)
  | 926,276 ristitud |
| Pind
 | 18,274 km² |
|  |
| Kel'
 | anglijan, fidžin, fidžin hindi |
| Valdkundan pämez'
  | Naikama Lalabalavu |
| Päministr
  | Sitiveni Rabuka |
| Religii
 | hristanuskond, induizm |
| Valüt
  | fidžin dollar (FJ$) (FJD) |
| Internet-domen
  | .fj |
| Telefonkod
 | +679 |
| Aigvö
 | tal'vel UTC+12, kezal UTC+13 |

**Fidži**, täuz' oficialine nimi — **Fidžin Tazovaldkund** (angl.: *Republic of Fiji* [rɪˈpʌblɪk ɒv ˈfiːdʒi], fidžikš: *Matanitu Tugalala o Viti* [mataˈniːtu tugaˈlaːlaː o ˈβitʃi], fidžin hindikš: *फ़िजी गणराज्य / Fidźi Ganaradźja* [ˈfiːdʒi ganaˈraːdʒja]), om sar'hihe valdkund Valdmerimaiš, Melanezijas, Tünen valdmeren suves. Sen pälidn om Suv.

## Istorii

Vn 1970 10. päiväl redukud Fidži tedištoiti ičeze ripmatomudes Sures Britanijaspäi. Sodakukerdused oliba severt-se kerdoid valdkundan istorijas (vozil 1987, 2000, 2006).

Valdkundan ezmäine Konstitucii (angl.: *Constitution of Fiji*, fidž.: *Yavu ni Vakavulewa kei Viti*) radoi vspäi 1970. Jäl'gmäine Konstitucijan udištamine oli vn 2013 sügüz'kus (4nz' Konstitucii).

## Geografijan andmused

Fidžin topografine kart (2007)
Fidži sijadase ühtennimižel sarištol, valdkundan 87 % ristituid elädas sen kahtel järedal sarel, Viti Levu i Vanua Levu. Sarišt om 595 km pitte da 454 km levette. Sihe mülüdas 332 sar't da 522 penid sarid (vulkanižed i koralližed).

Nene valdkundad da territorijad ümbärtas Fidžid: Vanuatu päivlaskmal, Samoa lodehel, Tuvalu pohjoižel, Tong päivnouzmal, Uden Zelandijan Kermadek-sared suvipäivnouzmal, Uz' Kaledonii suvipäivlaskmal. Fidžin randad lainištab Tün' valdmeri. Mererandan piduz om 1129 km.

Valdkundan kaikiš korktemb čokkoim om Tomanivi-mägi, 1324 m ü.m.t. kortte. Järedad joged oma Rev (145 km pitte), Navua da Singatok.

Klimat om valdmerine tropine. Voden joksten lämuz vajehtase +20..+30 C° röunoiš. Paneb sadegid 3000 mm vodes. Kuivaig oleskeleb El' Ninjo-nägusen tagut, man päivlaskmpolel paksumb.

Londuseližed pävarad oma kuld, hobed, raudčurukived, fosfatad; erased toižed varad — vas'k, hahktin, cink, titan, vanadii, hrom, mecad, kala.

## Politine sistem

Fidžin parlamentan nügüdläine ištundoiden sijaduz Ohjastusen pertiš, Suv, keväz'ku 2018
Ohjandusen form om parlamentine tazovaldkund sodahuntanke tobmudeks. Valdkundan pämez' om prezident. Vejiden Sur' Nevondkund valičeb händast koumeks vodeks, ühtenden tostmižstrokun voimuz om olmas. Prezident (angl.: *President of the Republic of Fiji*, fidž.: *Peresitedi ni Viti*, fidž. hindi: *फिजी के राष्ट्रपति* *Fidźi ke Raashtrapati*) om armijan päkäskmez', paneb sudijoid radsijha. Hänen tobmuz toižhe om nominaline, ani britanižen monarhan kartte. Prezident vahvištab ohjastusen päministrad (angl.: *Prime Minister of the Republic of Fiji*, fidž.: *Paraiminisita ni Viti*, fidž. hindi: *फिजी के प्रधानमंत्री* *Fidźi ke Pradhaan Mantree*) da toižid ministrid, no tegeb necidä parlamentan nevondan mödhe, päiči statjoiš, konz parlament ei teda midä tehta. Prezidental om avaroid valdatusid vaiše krizisan aigan.

Fidžin parlament om üks'kodine (angl.: *Parliament of the Republic of Fiji*, fidž.: *Palimedi ni Matanitu Tugalala o Viti*, fidž. hindi: *फिजी गणराज्य की संसद* *Fidźi Ganaradźi ki Sansad*, edel 2014. vot oli kaks'kodine), kogoneb 55 deputatas-ühtnijaspäi (vn 2018 kucund mülüti 51 ühtnijad). Kaik rahvaz valičeb heid nelläks vodeks.

Parlamentan ühtnijoiden järgenduseližed valičendad oliba vn 2022 14. päiväl kül'mkud. Naikama Lalabalavu radab prezidentan vn 2024 kül'mkun 12. päiväspäi. Nügüdläine päministr om Sitiveni Rabuka vn 2022 tal'vkun 24. päiväspäi, hän radoi jo Fidžin päministran ende (2. kezaku 1992 — 19. semendku 1999).

Edeližed prezidentad oma Uil'jam Katonivere (12. kül'mku 2021 — 12. kül'mku 2024), Džordže Konrote (12. kül'mku 2015 — 12. kül'mku 2021). Edeline päministr om Frenk Mbainimarama (5. viluku 2007 — 24. tal'vku 2022).

## Administrativiž-territorialine jagand

   *Kacu kirjutuz: Fidžin administrativiž-territorialine jagand.*

Fidžin Tazovaldkund jagase nelläks ümbrikoks (Keskuzline, Päivlaskmaine, Pohjoine, Päivnouzmaine) ühtenke rippujanke territorijanke (Rotum-sar'). Ümbrikod alajagasoiš 14 agjaks (provincijaks).

## Eläjad

Fidžiš elädas fidžilaižed. Vl 2012 valdkundan ristitišt oli 858,038 eläjad. Kaikiš suremb valdkundan ristitišt om nügüd'.

Rahvahad (2007): iTaukei (igähižed fidžilaižed) — 56,8 %, fidžilaižed indijan augotižlibundanke (indofidžilaižed) — 37,5 %, rotumalaižed — 1,2 %, toižed rahvahad — 4,5 % (toižed valdmerimalaižed, evropalaižed, kitajalaižed, segoitadud augotižlibundanke).

Religijan mödhe (2007): protestantad — 45,0 % (sidä kesken metodistad 34,6 %), induistad — 27,9 %, toižed hristanuskojad — 10,4 %, riman katolikad — 9,1 %, islamanuskojad — 6,3 %, sikhad — 0,3 %, toižed uskojad — 0,2 %, religijatomad — 0,8 %.

Fidžin kaikiš surembad lidnad (enamba 30 tuh. ristituid vn 2007 rahvahanlugemižen mödhe, surembaspäi penembha): Nasinu, Suv (pälidn), Lautok, Nausori, Nandi, Lambas. Lidnalaižiden pala om 57,2 % (2020).

## Ižanduz

Fidži om šingotai industrialiž-agrarine ma, rippub irdpol'žes torguindaspäi lujas märas. Vl 2018 valdkundan nominaline kogosüdäiprodukt oli 5,52 mlrd. US$ ekvivalentas (156. sija mail'mas, US$6,208 ühtele hengele) vai 10,4 mlrd. US$ tazostadud ostmižmahtusen mödhe (151. sija, US$11,685 ühtele hengele). Ižanduz om edahaine mail'man ižandusen šingotesen keskusišpäi, diversifikacijan voimused oma röunatud. Verazmalaižiden turizm tob znamasižid sal'hid büdžetha. Industrijan toižed päsarakod oma saharan tegimišt i kopran tehmine, kuldan i hobedan samine, omblendtegimišt, punümbriradmine. Finansine voz' zavodiše 1. vilukud.

Kogosüdäiproduktan palad (2010): maižanduz — 16,1 %, tegimišt — 24,4 %, holitišiden sfer — 59,5 %. Radajiden järgenduz sarkoidme vl 2011: maižanduz — 44,2 %, tegimišt — 14,3 %, holitišiden sfer — 41,6 %.

Valdkundan päeksport om sahar, kala, tekstil'tegesed, kuld; toine eksport — putegesed, paštatesed, sido-sarakon varmituz (TV, aeronavigacii). Valdkund importiruib nenid tavaroid: tegimišton tavarad, mašinad, transportine mašiništ, kivivoinümbriradmižen produktad, söndtavarad, himižed substancijad. Vl 2021 import ületi eksportad kahthe polenke kerdha. Vl 2009 kaikiš znamasižembad torguindpartnörad oliba Avstralii (Fidžin eksportan 12 % i importan 19 %), Singapur (Fidžin importan 27 %), Uz' Zelandii (importan 15 %), AÜV (eksportan 15 %), Sur' Britanii (Fidžin eksportan 11 %).

## Galerei

* *State House* («Valdkundaline pert'») om Fidžin Prezidentan oficialižeks rezidencijaks, Suv, semendku 2007
* Vanh parlamentan kompleks Suvas, vn 2015 keväz'ku
* Ohjastusen pertid (*Government Buildings*) Suvas, keväz'ku 2015. Mülütadas nenid aluzkundoid: päministran ofis, severz'-se ministrusid, parlament, Fidžin Korged Käskuzkund
* Fidžin Varoiden bank (korged pert' huralpäi, keskuzbank, *Reserve Bank of Fiji, RBF / Maroroi Baqe ni Viti*), Suv, keväz'ku 2015
* Röunantagaižiden azjoiden i rahvahidenkeskeižen kooperacijan ministruz, Suv, sulaku 2015
* Fidžin muzei, Suv, uhoku 2014

## Homaičendad

## Irdkosketused

* Fidžin Tazovaldkundan ohjastusen oficialine portal (*fiji.gov.fj*). (angl.)
* Fidžin statistikan büron oficialine sait (*statsfiji.gov.fj*). (angl.)

|  |  |  |
| --- | --- | --- |
|  | **Valdmerimaiden valdkundad** |  |
| Valdmerimaiden valdkundad Avstralii | Federativižed Mikronezijan Valdkundad | Fidži | Kiribati | Maršalan Sared | Nauru | Palau | Papua — Uz' Gvinei | Samoa | Solomonan Sared | Tong | Tuvalu | Uz' Zelandii | Vanuatu |
|  |